«Kui asi puudutab kohtuotsust, siis ma ei kommenteeri,» ütleb narvalane Andrei Filippov ja katkestab järsult kõne.
Praegu ASis Narva Vesi operaatorina leiba teeniv Filippov on endine Narva abilinnapea. Ta võttis altkäemaksu ja aitas volinik Fjodor Ovsjannikovil teha linna ehitustellimustest lüpsilehma valitud ettevõtjatele. Kuigi Filippovil on taskus verivärske jõustunud süüdimõistev otsus korruptsioonikuriteos, ei sega see teda ega Ovsjannikovi tänavu uuesti Keskerakonna nimekirjas kandideerimast.